डायनासॉरों ने 15 करोड़ सालों से भी...
डेविड एटनबरो द्वारा प्रस्तुत
...ज़्यादा समय तक पृथ्वी पर राज किया।
वे पृथ्वी के लगभग हर कोने में मौजूद थे
और लगभग हर कल्पनीय आकृति और आकार में पाए जाते थे।
कुछ वास्तव में असाधारण थे।
अब हम जानते हैं कि टी. रेक्स एक ताक़तवर तैराक था,
वेलोसिरैपटर्स धूर्त, पंखों वाले शिकारी थे,
और यह कि कुछ डायनासॉरों का व्यवहार बहुत ज़्यादा अजीब था।
लेकिन लगभग हर दिन ऐसी नई जानकारियाँ मिल रही हैं,
जो हमें इस ग्रह पर छह करोड़ साठ लाख साल पहले की ज़िंदगी के बारे में बहुत सी बातें बताती हैं।
प्रीहिस्टोरिक प्लैनेट पर इस बार,
हम आपको बताएँगे नए जानवरों के बारे में...
और एक साथी खोजने की उनकी तलाश के नए पहलुओं के बारे में...
एक परिवार को पालने में आने वाली चुनौतियों के बारे में...
और उनकी भयानक लड़ाइयों के बारे में।
हम उस समय की यात्रा करेंगे जब प्रकृति में उसके सबसे विशिष्ट जीव रहते थे।
यह है "प्रीहिस्टोरिक प्लैनेट 2"।
प्रीहिस्टोरिक प्लैनेट 2
द्वीप
छह करोड़ साठ लाख साल पहले दक्षिणी यूरोप की एक नदी का मुहाना।
एक उष्णकटिबंधीय तूफ़ान के बाद, मलबा नीचे की तरफ़ बह रहा है।
और मलबे के बीच, ज़मीन से उखड़ी वनस्पति का बेड़ा बह रहा है।
एक थके हुए टेरासॉर के लिए, यह आराम करने की एक जगह हो सकती है...
लेकिन यह बिल्कुल सुरक्षित नहीं है।
एक बहुत बड़ा मोज़ासॉर, एक जानलेवा अंतर्जलीय शिकारी,
एक आसान शिकार की तलाश में है।
जैसे कि यह छोटा सा डायनासॉर, ज़ैलमॉक्सिस।
यहाँ रुकने में बहुत जोखिम है।
उसे एक ज़्यादा बड़े बेड़े की ज़रूरत है, और जल्दी ही।
उस तक पहुँचने के लिए अब तैरने के अलावा कोई रास्ता नहीं है।
यहाँ पहुँचने वाला यह पहला जीव नहीं है।
अपनी जान बचाता हुआ एक और ज़ैलमॉक्सिस।
एक मादा।
उनका बेड़ा समुद्र की तरफ़ बह रहा है।
कभी-कभी, अपनी जान बचाने के लिए ऐसे बेड़ों पर रहने वाले जीव
बहकर दूर द्वीपों के किनारों पर पहुँच जाते हैं।
अगर इनकी क़िस्मत बहुत अच्छी हुई, तो ये दोनों उस नई जगह में जाकर बसने वाले पहले जीव बन सकते हैं।
और एक नई आबादी शुरू कर सकते हैं, जो आगे चलकर एक नई प्रजाति बन जाएगी...
ऐसी, जैसी पहले कभी नहीं देखी गई।
एक द्वीप को अलग हुए जितना समय बीतता जाता है,
मुमकिन है उस पर रहने वाले जानवर उतना ही अलग रूप लेते जाते हैं।
दक्षिणी यूरोप के इन छोटे द्वीपों में
एक अजीब, बल्कि शर्मीला हैड्रोसॉर रहता है।
इन चीड़ के पौधों में चरता हुआ, टेथिसहैड्रोस।
इसका आकार मुख्य भूमि पर रहने वाले अपनी प्रजाति के विशाल डायनासॉरों के चौथाई आकार जितना है,
और इसका क़द किसी इंसान के क़द के बराबर है।
अपनी दाँतेदार चोंच की मदद से, यह सख़्त पेड़-पौधों को भी चर सकता है।
टी. रेक्स जैसे शिकारी इस छोटे द्वीप तक कभी नहीं पहुँचे हैं,
इसलिए एक माँ के लिए अपने बच्चों को पालने के लिए यह एक सुरक्षित जगह होनी चाहिए।
लेकिन ऐसा ज़रूरी नहीं है।
हैट्ज़ेगोप्टेरिक्स।
विशाल शिकारी टेरासॉर।
बचने का बस एक ही तरीक़ा है और वह है लम्बे पेड़ों के नीचे छुप जाना।
ये छोटे बच्चे पौधों के बीच पीछे छूट गए हैं।
माँ और बच्चे अलग हो गए हैं।
हैट्ज़ेगोप्टेरिक्स बहुत बुद्धिमान टेरासॉर होते हैं।
अब जबकि ये अपने शिकार के सामने आ चुके हैं, ये दूसरी तरकीब का इस्तेमाल करते हैं।
खुली जगह में चारों ओर फैलकर, वे ऐसे शिकारों को
बाहर निकलने के लिए मजबूर करने की कोशिश करते हैं जो शायद अभी तक वहाँ छुपे हुए हों।
बच्चों के लिए सबसे अच्छा होगा कि वे चुपचाप खड़े रहें...
और भागने की कोशिश ना करें।
इन दोनों का नसीब अच्छा था कि ये वापस अपनी माँ के पास पहुँच गए।
एक द्वीप से दूसरे द्वीप घूमने वाले टेरासॉर अब कहीं और अपनी क़िस्मत आज़माने के लिए निकल पड़ते हैं।
हैड्रोसॉर्स अब वापस चरना शुरू कर सकते हैं।
मैडागैस्कर के द्वीप को अफ़्रीकी मुख्य भूमि से अलग हुए
आठ करोड़ साल हो चुके हैं।
यह इतना लम्बा समय है कि अब यहाँ के जानवर कहीं और पाए जाने वाले
जानवरों से बहुत अलग हैं।
यह साइमोसूकस है।
यह डायनासॉर नहीं है, लेकिन मगरमच्छ का एक छोटा रिश्तेदार है।
यह लगभग पूरी तरह से ज़मीन पर रहता है
और पूरी तरह से शाकाहारी होता है।
साइमोसूकस के शरीर किसी मज़बूत कवच जैसे होते हैं जो द्वीप के शिकारियों के हमलों से
उनकी रक्षा करते हैं।
इसलिए ये कभी-कभी असावधान रहने का जोखिम भी...
उठा सकते हैं।
मजंगासॉरस, मैडागैस्कर का सबसे बड़ा शिकारी।
इस मादा की एक आँख ख़राब है,
इसलिए इसे शिकार करने में मुश्किल होती है और इस समय यह बहुत भूखी है।
साइमोसूकस बचकर भागने के ऐसे रास्ते जानते हैं
जो उन्हें ज़मीन के नीचे उनके बिलों तक ले जाते हैं।
एक बार अंदर चले जाने के बाद, वे अपनी मज़बूत कवच जैसी पीठों से अंदर जाने का रास्ता बंद कर देते हैं।
इस छोटे नर का नसीब ख़राब है।
लेकिन यह कमज़ोर नहीं है।
पीछे की तरफ़ हमला करना, पूँछ को घुमाकर मारना और आक्रामक दुलत्ती मारना।
शिकारी की थूथनी इतनी चौड़ी है कि बहुत अंदर तक नहीं पहुँच सकती।
लेकिन बस सुरक्षा के लिहाज़ से, साइमोसूकस ज़मीन और ज़्यादा गहराई तक खोदता है।
मजंगासॉरस के लिए, एक और शिकार असफल रहा।
साइमोसूकस मैडागैस्कर पर एकमात्र ऐसा जानवर नहीं है जिसका विकास विचित्र रहा है।
इस द्वीप पर बहुत असामान्य जानवरों का एक और समूह रहता है।
स्तनपायी।
यह एक मादा अडालाथीरियम है।
इसकी लम्बाई दो फ़ुट से भी कम है।
लेकिन फिर भी, यह अभी तक विकसित होने वाले सबसे बड़े स्तनपायियों में से एक है।
यह अपनी दिनचर्या के ज़्यादातर घंटे खाने की तलाश में गुज़ारती है।
इस सुरंग के अंत में, कुछ अंडे रखे हुए हैं...
सम्भवतः प्रोटीन के पौष्टिक स्रोत।
लेकिन यह इन अंडों को नहीं खाती है।
ये उसके ख़ुद के अंडे हैं।
और यह इसका बिल है।
अंडों में से बच्चे निकलने शुरू हो गए हैं।
बच्चों की आँखें अभी खुली नहीं हैं,
लेकिन ये अपने सहज बोध से, अपनी माँ का दूध पीने के लिए उसकी ओर बढ़ने लगते हैं।
यह माँ अपने पेट पर लगी संशोधित स्वेद ग्रंथियों से दूध बनाती है,
और अभी के लिए, बच्चों के लिए यह भोजन काफ़ी है।
दो महीने बाद, बच्चों का आकार चार गुणा से भी ज़्यादा हो गया है।
इनके लिए पर्याप्त दूध बनाने के लिए,
इनकी माँ को ज़्यादा ख़ुराक की ज़रूरत है।
इसलिए हर रात, उसे मांद की सुरक्षित जगह छोड़कर खाने की तलाश में निकलना पड़ता है।
बिलों में रहने वाले कई जानवरों की तरह, इसकी दृष्टि
बहुत अच्छी नहीं है।
दृष्टि के बजाय इसे अपनी सुनने की तीव्र क्षमता पर निर्भर रहना पड़ता है।
और अगर इसे ऐसा कुछ सुनाई देता है, जो ख़तरनाक हो सकता है,
यह पूरी तरह स्थिर हो जाती है।
ख़तरा टल गया।
यह वापस ज़मीन के नीचे जड़ों और बीजों की तलाश करने लगती है।
बच्चे तेज़ी से बड़े हो रहे हैं और साथ ही, उनकी भूख भी बढ़ रही है।
मादा को अब लगभग हर समय खाने की तलाश में रहना पड़ता है।
इसलिए कभी-कभी ऐसा होता है कि इसके बच्चे घंटों बिना किसी संरक्षण के रहते हैं।
मसियाकसॉरस।
एक शिकारी।
और एक ऐसा शिकारी जो ख़ास तौर पर बिल में रहने वाले शिकारों को पकड़ने में ख़ासा निपुण है।
अपनी लम्बी गर्दन और छोटे सिर की वजह से,
यह हर उस छेद के अंदर देख सकता है जिसमें भोजन होने की सम्भावना हो।
लेकिन ख़ुद शिकारियों का भी शिकार हो सकता है।
मैटसोइया, लगभग 25 फ़ुट लम्बा साँप, अपने शिकार को जकड़कर मार डालता है।
यह इलाक़ा अब काफ़ी ख़तरनाक हो गया है।
रात होने पर, माँ पहली बार अपने बच्चों को बिल से बाहर निकालती है।
कम से कम, अभी के लिए, उन्हें साथ रहना होगा।
ग्रह के सुदूर दक्षिण में, अंटार्कटिका प्रायद्वीप के द्वीपों पर
महीनों जमा देने वाली सर्दियाँ पड़ती हैं।
यहाँ भी, एक परिवार का हिस्सा होना फ़ायदे का सौदा होता है।
थर्मल कैमरा चमकते हुए शरीरों का जमघट दिखाता है।
इम्प्रोबाटर।
शिकारी।
ज़्यादातर डायनासॉरों की तरह, इनका ख़ून गर्म होता है।
लेकिन गर्म रहने के लिए, इन्हें बहुत सारे खाने की ज़रूरत होती है।
इसलिए अगर मुमकिन हो तो, इन्हें हर कुछ दिनों में शिकार करना पड़ता है।
ताज़ी गिरी बर्फ़ में इनके क़दमों की आहट दब जाती है,
जिससे ये बिना किसी की नज़रों में आए शिकार की तलाश में जंगल में घूम सकते हैं।
मॉरोसॉरस।
एक शाकाहारी जिसके लिए सर्दियाँ निश्चित ही बहुत मुश्किल होती हैं।
इम्प्रोबाटर ऐसे शिकार को मार गिराने में माहिर होते हैं।
मॉरोसॉरस अपने शिकारियों से ज़्यादा तेज़ है।
लेकिन शिकारियों की संख्या के आगे यह बेबस है।
इम्प्रोबाटर अपनी लम्बी पंखों वाली पूँछों की वजह से बहुत तेज़ी से दौड़ते हैं।
यह शिकार का खेल जंगल के दूसरे छोर तक पहुँच चुका है।
इसके आगे एक आधा मील चौड़ी जमी हुई झील है।
साफ़, खुली जगह मिलने से तेज़ भागने वाले मॉरोसॉरस को फ़ायदा हो सकता है।
लेकिन जमी हुई सतह पर दौड़ना जोखिम भरा काम है।
इम्प्रोबाटर पास आ रहा है, इसलिए अब इसके पास दूसरा कोई रास्ता नहीं है।
एक ग़लत क़दम।
मॉरोसॉरस के लिए शिकारियों की पहुँच से दूर भाग निकलने का एक मौक़ा।
लेकिन यह एक द्वीप है,
इसलिए यह लगभग निश्चित है कि शिकारी और शिकार दोबारा फिर मिलेंगे।
कुछ द्वीप इतने छोटे होते हैं
कि वहाँ ज़मीन पर रहने वाले कोई भी बड़े जीव नहीं रहते हैं।
लेकिन इसके बावजूद, वहाँ बाहर से जीव आ सकते हैं।
हैट्ज़ेगोप्टेरिक्स।
यह नर यहाँ एक लगभग 18 किलो के टेथिसहैड्रोस का शव लेकर आया है।
हाल ही के शिकार का इनाम।
यह 15 फ़ुट लम्बा है, और इसके पंखों का फैलाव 30 फ़ुट से भी ज़्यादा है।
हैट्ज़ेगोप्टेरिक्स यूरोप के सबसे अच्छे शिकारी होते हैं।
लेकिन यह नर यहाँ अपने स्वभाव का एक दूसरा पहलू ज़ाहिर करने आया है।
इसने एक ऐसी प्रदर्शनी तैयार की है जिसे देखकर ऊपर से गुज़रती कोई मादा यह बात समझ जाएगी
कि यह एक साथी की तलाश में है।
लेकिन प्रतिक्रिया के लिए इसे बहुत लम्बा इंतज़ार करना पड़ सकता है।
आख़िरकार। एक मादा आती है।
लगता है इसे नर में दिलचस्पी है,
लेकिन हो सकता है इसकी थोड़ी और ख़ुशामद करनी पड़े।
और नर को यह काम सावधानी से करना होगा।
मादा की चोंच से निशाना लगाकर किया गया एक वार
नर के लिए इस पूरे सहवास के मौसम को ख़त्म कर सकता है।
नर को यह दिखाना होगा कि इसके वंशाणु अच्छे हैं
जो इस मादा के बच्चों के लिए अच्छे होंगे।
मृत डायनासॉर से यह पता चलता है कि यह एक अच्छा शिकारी है
और इसे लेकर यहाँ आना इस बात को साबित करता है कि यह उड़ने में माहिर है।
लेकिन अगर मादा इससे प्रभावित हुई है, तो भी वह अभी ऐसा जता नहीं रही है।
समय है अपनी योग्यता के कुछ और नए सबूत पेश करने का।
सिर को ऊपर उठाना मादा को पास आने का निमंत्रण देना है।
अब, मादा नर को थोड़ा बढ़ावा देती है।
इनके नृत्य का तालमेल इनके बीच भरोसा क़ायम करता है।
एक और नर।
यह काफ़ी युवा है लेकिन फिर भी यह एक प्रतिद्वंद्वी हो सकता है।
उसे तो निपटा दिया गया।
सत्यानाश। मादा चली गई।
नर के हाथ से शायद मौक़ा निकल गया।
मादा वापस आ गई है।
एक सम्भावित प्रतिद्वंद्वी को भगा देना नर के हक़ में काम कर सकता है।
नर अपनी क्रियाएँ पहले की तरह जारी रखता है।
अपनी ताक़त का एक आख़िरी प्रदर्शन।
और पिताधर्म में सहवास उसका एकमात्र योगदान है।
कुछ ही सेकंड में सब कुछ हो गया।
लेकिन यह इन विशाल उड़ने वाले शिकारियों की अगली पीढ़ी की शुरुआत है।
इस तरह के द्वीप छोटे ज़रूर हो सकते हैं,
लेकिन दुनिया भर के अनगिनत दूसरे द्वीपों की तरह,
ये प्रीहिस्टोरिक प्लैनेट पर
कुछ सबसे असामान्य जीवों की ज़िंदगी के
महत्वपूर्ण लम्हों के साक्षी हैं।
प्रीहिस्टोरिक प्लैनेट : रहस्योद्घाटन
क्या विशाल टेरासॉर वाक़ई ज़मीन पर शिकार कर सकते थे?
डायनासॉरों के युग के दौरान
उड़ने वाले सरीसृप, टेरासॉर आसमान पर राज करते थे।
उनकी 250 से ज़्यादा प्रजातियाँ थीं...
और उनमें से कुछ बहुत बड़ी होती थीं।
एज़डारकिड टेरासॉर सबसे दिलचस्प टेरासॉरों में से एक हैं,
क्योंकि ये सबसे ज़्यादा अजीब होते हैं।
डॉ. मार्क विटन पैलियोआर्टिस्ट और पैलिऑन्टोलॉजिस्ट
और यह समझाने की कोशिश करना
कि एज़डारकिड टेरासॉर कैसे होते हैं, बहुत मुश्किल काम है।
इनका क़द जिराफ़ जितना होता है।
इनके सिर दो मीटर लम्बे हो सकते हैं,
और इनके पंखों का फैलाव दस मीटर होता है।
ये पृथ्वी पर विकसित होने वाले सबसे ज़्यादा अजीब जीवों में से एक हैं।
अपने आकार के बावजूद, ये विशाल जीव उड़ने में निपुण थे।
तो हमें क्या लगता है ये ज़मीन पर शिकार क्यों करते थे?
एज़डारकिड का पंख त्वचा की एक झिल्ली होता है...
डॉ. डैरेन नाइश प्रमुख वैज्ञानिक सलाहकार
...जो एक बहुत बढ़ी हुई चौथी उँगली के सहारे पर ही होती है।
एज़डारकिडी पंख का फैलाव
यह त्वचा की झिल्ली उस विशाल चौथी उँगली की नोक से
पिछले पैर के ऊपरी सिरे तक फैली हुई थी।
एज़डारकिड ने ख़ुद को लम्बी दूरियाँ तय करने के लिए अच्छे से ढाल लिया था,
लेकिन ये ऐसे जानवर नहीं थे जो उड़ान के दौरान वास्तव में
ज़्यादा भाग-दौड़ करते थे और फुर्तीले थे।
इसी वजह से एज़डारकिड के लिए दूसरे
उड़ने वाले जानवरों को पकड़ना मुश्किल होता होगा।
उनके पास शिकार करने का कोई अलग तरीक़ा होगा।
एज़डारकिड टेरासॉर अपना पेट कैसे भरते होंगे, इस बारे में सबसे प्रचलित राय में से एक है
भोजन खोजने की यह अजीब प्रक्रिया जिसे स्किम फ़ीडिंग कहते हैं।
वर्तमान में, ब्लैक स्किमर जैसे पक्षी इस तरीक़े से अपना पेट भरते हैं।
भोजन प्राप्त करने का यह सबसे बेहूदा तरीक़ा है, जो आप सोच सकते हैं।
इसमें अपने निचले जबड़े को पानी के अंदर डालकर आगे ले जाया जाता है
और भोजन अकस्मात् आपके मुँह में आ जाता है।
एक स्किमर की गर्दन अचानक हुई टक्करों को झेलने में सक्षम होती है।
लेकिन जीवावशेषों से पता चलता है कि एज़डारकिड की गर्दन इसके अनुकूल नहीं थी।
दरअसल, अपने निचले जबड़ों को पानी में डालकर आगे बढ़ने से पड़ने वाले दबाव से ही
उनकी गर्दनें लगभग निश्चित रूप से टूट जातीं।
एज़डारकिड के पास और कोई रास्ता नहीं था।
भोजन की तलाश ही उसे ज़मीन पर ले आई होगी।
लेकिन क्या उसमें शिकार करने के लिए पर्याप्त फुर्ती थी?
वैज्ञानिकों के पास इस बात का कोई सबूत नहीं था
कि वे ठुमकने से ज़्यादा कुछ भी कर सकते थे।
यह सबूत छह करोड़ साठ लाख पुराने क़दमों के निशानों से मिलता है।
दुनिया में टेरासॉर के सबसे बड़े क़दमों के निशान
एक चलने वाले विशाल एज़डारकिड के थे।
यह सिर्फ़ एक मज़ेदार तथ्य नहीं है,
इससे हमें यह भी पता चलता है कि वे चलने में कितने निपुण थे।
दक्षिण कोरिया
इन निशानों से पता चलता है
कि वे अपने अंगों को अपने शरीर के ठीक नीचे पकड़कर रखते थे,
जिससे वे एक सीधी मुद्रा में चल पाते थे।
उनके पाँव स्थूल थे।
और छोटे टेरासॉरों के विपरीत,
वे अपनी लम्बी टाँगों की वजह से लम्बे डग भरते थे।
हालाँकि एज़डारकिड देखने में बहुत अजीब से जानवर होते हैं,
वे चलने में बहुत कुशल होते हैं।
एज़डारकिड की ज़मीन पर चलने की क्षमता बहुत अच्छी थी
और इनके चेहरे सारस जैसे बड़े और लम्बे होते थे।
इस बात की काफ़ी सम्भावना है कि ये ऐसे शिकारी थे
जिन्हें जानवरों को पकड़ने के लिए झुकना पड़ता था।
हालाँकि हमें यह याद रखना होगा
कि इनका गला आधा मीटर चौड़ा होता है।
मेरे कंधों के जितना चौड़ा।
अगर ये आज ज़िंदा होते तो हम इनके शिकारों की सूची में शामिल होते।
टेरासॉरों को आसमान में उड़ते देखना एक अद्भुत दृश्य होता।
लेकिन ये विशाल जीव ज़मीन पर और ज़्यादा प्रभावशाली और ख़ौफ़नाक थे।
उप-शीर्षक अनुवादक : पुनीत